ไม่รับแลกเงิน
สถานการณ์ค่าเงินบาทที่แข็งค่าขึ้นรวดเร็วและมีความผันผวนได้ส่งผลกระทบไปทั่ว
30 เม.ย. 2556

สถานการณ์ค่าเงินบาทที่แข็งค่าขึ้นรวดเร็วและมีความผันผวนได้ส่งผลกระทบไปทั่ว
ไม่เฉพาะผู้ส่งออก ผู้นำเข้าเท่านั้นที่ปั่นป่วน ประชาชนหลายคน คนที่ประสงค์จะนำเงินบาทไปแลกเงินตราต่างประเทศส่งไปให้ลูกหลานที่เรียนเมืองนอก หรือจะนำเงินติดกระเป๋าในการเดินทางไปท่องเที่ยวก็ลำบาก
เนื่องจากร้านรับแลกเปลี่ยนเงินตราต่างประเทศชื่อดังบางแห่งปฏิเสธที่จะขายเงินตราต่างประเทศให้ แต่รับซื้ออย่างเดียว จะนำเงินบาทไปแลกเงินเยน เงินยูโร เงินปอนด์ เหรียญสหรัฐ ก็ไม่ได้ 
ชนาพร พูนทรัพย์หิรัญ นายกสมาคมแลกเปลี่ยนเงินตราต่างประเทศ ชี้แจงว่า การที่ร้านรับแลกเปลี่ยนเงินตราต่างประเทศบางแห่งไม่ขายเงินต่างประเทศถือเป็นเรื่องปกติ เพราะได้มีการประกาศไว้ชัดเจนที่เว็บไซต์เพื่อให้ลูกค้ารับทราบตามกติกาของธนาคารแห่งประเทศไทยแล้ว
ดังนั้น การที่ร้านรับแลกเงินตราต่างประเทศบางสาขาไม่ขายเงินตราต่างประเทศ แต่จะรับซื้อเงินตราต่างประเทศอย่างเดียว จึงขึ้นอยู่กับนโยบายแต่ละบริษัท ขึ้นอยู่กับการบริหารต้นทุนค่าใช้จ่าย และการบริหารสต๊อกเงินตราต่างประเทศ
อย่างไรก็ตาม หากลูกค้าต้องการที่จะซื้อเงินตราต่างประเทศก็สามารถที่จะติดต่อเพื่อสั่งซื้อล่วงหน้าได้ เพื่อจะได้เตรียมเงินตราต่างประเทศไว้ให้
นางชนาพรกล่าวว่า ธนาคารแห่งประเทศไทย (ธปท.) ให้อิสระร้านรับแลกเงินในการกำหนดอัตราแลกเปลี่ยนเพียงแต่ต้องประกาศให้ลูกค้าเห็นชัดเจน และธปท.ไม่ได้บังคับว่าเมื่อลูกค้ามาซื้อขายจะต้องเตรียมเงินไว้ ซึ่งธปท.เองก็ไม่อยากให้ร้านเก็บสต็อกเงินตราต่างประเทศไว้มากเกินไป ซึ่งมีโอกาสที่จะขาดทุนหรือเก็งกำไรอัตราแลกเปลี่ยน
ทั้งนี้ มูลค่าตลาดธุรกิจแลกเปลี่ยนเงินรวมธนาคารพาณิชย์ด้วยอยู่ที่ 1,100 ล้านเหรียญสหรัฐ มีผู้ประกอบการธุรกิจที่ได้รับใบอนุญาตจากธนาคารแห่งประเทศไทย1,217 ราย
“ข้อมูลเพิ่มเติม”
ซุเปอร์ริส 1965 (สีส้ม) แจ้งว่า ลูกค้าสามารถซื้อเงินต่างประเทศได้ที่เฉพาะที่ สาขาสำนักงานใหญ่ (สาขาราชดำริห์)สาขาอาคารสีลมพลาซ่า สาขาหลังการบินไทย ส่วนสาขาอื่นไม่ได้ขายเงินตราต่างประเทศ แต่ลูกค้าสามารถที่จะโทรมาสั่งซื้อเงินตราต่างประเทศได้ โดยสามารถที่จะไปรับ ได้สาขา SPRExchange บนถนนข้าวสาร สาขาสี่แยกฟอร์จูน อ.ส.ม.ท สาขา K Village สาขา BTS ชิดลม